b'\n_START_ARTICLE_\nKarl Saarmann\n_START_PARAGRAPH_\nKarl Theodor Saarmann (19. jaanuar 1893 Tallinn \xe2\x80\x93 2. aprill 1948 Tallinn) oli Eesti \xc3\xb5igusteadlane, riigikohtunik.\n_START_SECTION_\nElulugu\n_START_PARAGRAPH_\nKarl Theodor Saarmann oli kaupmehe poeg._NEWLINE_1910 l\xc3\xb5petas Saarmann Tallinnas Nikolai G\xc3\xbcmnaasiumi. 1911\xe2\x80\x9314 \xc3\xb5ppis ta Peterburi \xc3\x9clikoolis, 1918 ja 1920-22 Tartu \xc3\x9clikoolis, kus 1922 l\xc3\xb5petas \xc3\xb5igusteaduskonna._NEWLINE_1914\xe2\x80\x9317 v\xc3\xb5ttis ta ohvitserina osa Esimesest maailmas\xc3\xb5jast. 23. novembril 1918 nimetati ta Tallinnas kohtu-uurijaks. 1918\xe2\x80\x9321 oli ta Tallinnas kohtu-uurija ja kohtunik, 1921\xe2\x80\x9323 Kohtuministeeriumi n\xc3\xb5unik, 1923\xe2\x80\x9335 Kohtupalati liige, 1925\xe2\x80\x9330 \xc3\xbchtlasi T\xc3\x9c kriminaal\xc3\xb5iguse ja -protsessi \xc3\xb5ppej\xc3\xb5ud 1930\xe2\x80\x9335 kriminaal\xc3\xb5iguse professor (alates 1926. aastast erakorraline, alates 1931. aastast korraline) professor), 1935\xe2\x80\x9340 Riigikohtu liige (riigikohtunik), 1940 t\xc3\xb6\xc3\xb6tas Tallinnas Kunstsarve Tehases. 1941\xe2\x80\x9344 oli ta mobiliseerituna esialgu Eesti laskurkorpuse tagavarapataljonis, hiljem Komis \xc3\xb5petaja, 1944\xe2\x80\x9348 Eesti NSV Rahvakomissaride N\xc3\xb5ukogu osakonnajuhataja, 1946\xe2\x80\x9348 ka ENSV Kohtu RK kodifikatsiooniosakonna juhataja ja Tallinna Juriidilise Kooli \xc3\xb5ppej\xc3\xb5ud._NEWLINE_Karl Saarmann oli Rahvuskogu liige ja Eesti Evangeeliumi Luteriusu Kiriku konsistooriumi assessor._NEWLINE_Saarmann avaldas t\xc3\xb6id kriminaal\xc3\xb5iguse alalt. 2002 paigaldati ta kodumajale Tallinnas Paldiski maanteel m\xc3\xa4lestustahvel ja asutati Karl Saarmanni Selts.'